b'\n_START_ARTICLE_\nEsko Raento\n_START_PARAGRAPH_\nEsko Antero Raento (29. tammikuuta 1948 Vaajakoski, Jyv\xc3\xa4skyl\xc3\xa4n maalaiskunta \xe2\x80\x93 17. marraskuuta 2008 Jyv\xc3\xa4skyl\xc3\xa4n maalaiskunta) oli l\xc3\xa4\xc3\xa4ketieteen lisensiaatti ja kirjailija.\n_START_SECTION_\nHenkil\xc3\xb6historia\n_START_PARAGRAPH_\nRaennon vanhemmat olivat rakennusmestari Viljo Jaakko Raento ja Terttu Annikki Kosunen. H\xc3\xa4nen puolisonsa 1968-1989 oli Irma Anneli Aro, perheeseen syntyi kolme lasta, Pauliina (1969), Tuuli (1977) ja Kalle (1982). Raento tuli ylioppilaaksi 1966 ja valmistui l\xc3\xa4\xc3\xa4ketieteen lisensiaatiksi Helsingin yliopistosta 1974. H\xc3\xa4n toimi terveyskeskusl\xc3\xa4\xc3\xa4k\xc3\xa4rin\xc3\xa4 Joutsan seudun kansanterveysty\xc3\xb6n kuntainliitossa 1974\xe2\x80\x931980 ja teki sijaisuuksia vuoteen 1989 asti.\n_START_SECTION_\nKirjallinen tuotanto\n_START_PARAGRAPH_\nRaento oli hyvin intensiivinen kirjoittaja. H\xc3\xa4n kirjoitti hitaasti, etenkin silloin kun ty\xc3\xb6skenteli l\xc3\xa4\xc3\xa4k\xc3\xa4rintoimensa ohessa, mutta kirjat olivat hyvin valmiita, kun ne tulivat kustantajille, eik\xc3\xa4 niiss\xc3\xa4 juuri ollut toimittamista. H\xc3\xa4nen esikuviaan olivat Anton T\xc5\xa1ehov ja Samuli Paronen. Vapaaksi kirjailijaksi h\xc3\xa4n ryhtyi saatuaan valtion kolmivuotisen apurahan, samaan aikaan vuonna 1979 julkaistiin h\xc3\xa4nen l\xc3\xa4pimurtoromaaninsa Tie.'